

BARANYA MEGYEI RENDŐR-FŐKAPITÁNYSÁG

BŰNÜGYI IGAZGATÓSÁG

BŰNMEGELŐZÉSI OSZTÁLY

2018. szeptember

HÍRLEVÉL

ELBIR

ELEKTRONIKUS LAKOSSÁGI BŰNMEGELŐZÉSI INFORMÁCIÓS RENDSZER



Issei Amemiya**- Párbeszéd**

**"Nyárzáró tanodai party" és „Házhoz megyünk” Baranyában**

A Baranya Megyei Rendőr-főkapitányság Bűnmegelőzési Osztálya a megyében működő tanodák 10-16 éves diákjai részére hirdetett meg nyárzáró akadályversenyt, amelyet a pécsi Égervölgyben rendeztek meg 2018. augusztus 29-én délelőtt. A program célja a szabadidő tartalmas eltöltésére való figyelemfelhívás mellett az volt, hogy a fiatal korosztálynak hasznos bűnmegelőzési ismereteket adjanak át a szakemberek.

Az akadályverseny állomásain bűn- és baleset-megelőzési, tűzmegelőzési,  elsősegélynyújtási és pályaorientációs feladatokat kellett megoldaniuk a résztvevőknek. Az izgalmas programra összesen öt csapat nevezett be, akik vállalták a megmérettetést.

A délelőtt folyamán minden versenyzőnek alkalma nyílt néhány percre a tűzoltók, a rendőrök, a katonák, és az elsősegélynyújtó szakemberek bőrébe bújni.  A résztvevők átismételhették a központi segélyhívó számok szerepét, a bejelentések tartalmát, és az ezzel együtt járó felelősségről is beszéltek.

A versenyben az Alsószentmártoni Tanoda csapata ért el első helyezést, a másodiknak járó oklevelet a Fekete Láng Tanoda, a harmadikat pedig a Gyerünk Tanulni Tanoda, Kitörés fantázia nevű csapata vehette át. A legfegyelmezettebb csapat különdíját kapta a Fürge Nyuszik csapata Piskóról. Az eredményes szereplésért a pécsi KheTanodából, a Medúzák csapata is különdíjban részesült.

A tanodák csapatai az okleveleken kívül olyan vagyonvédelmi eszközöket vihettek haza, amelyek az általuk képviselt intézmények biztonságát szolgálják majd.

A főkapitányság munkatársai a „Házhoz megyünk” országos program keretein belül, a rendezvény helyszínén felállított információs ponton több korosztály számára adtak ajánlásokat az áldozatvédelem, a vagyonvédelem, és a drogprevenció témakörében, valamint a Nemzeti Bűnmegelőzési Tanács által összeállított kiadványokat osztottak. A szakembereknek lehetőségük nyílt közvetlen beszélgetés keretében választ adni a résztvevők vagyonbiztonsággal, illetve bűnmegelőzéssel kapcsolatos kérdéseire. A program során a rendőrség munkáját a Baranya Megyei Polgárőr Szövetség Egyesületének munkatársai segítették.

**Forrás:** <http://www.police.hu/hu/hirek-es-informaciok/bunmegelozes/aktualis/nyarzaro-tanodai-party-es-hazhoz-megyunk-baranyaban>

**Továbbképzés Baranyában**

Gyermekvédelmi szakemberek ismerkedtek a rendőrök munkájával Pécsett.

A Baranya Megyei Rendőr-főkapitányság Bűnmegelőzési Osztályának munkatársai 2018. szeptember 5- én továbbképzést rendeztek a gyermekvédelmi szakemberek számára. A képzés célja a friss, aktuális bűnmegelőzési és az áldozattá válást megelőző információk átadása, valamint a tartalmas szabadidő eltöltésre való figyelemfelhívás volt.

Az előzetes jelentkezés alapján gyámhivatali és tanodai munkatársak, valamint családgondozók vettek részt a programon, ahol elsőként a különleges bánásmódot igénylő személyek meghallgatására kialakított szobát, majd a leendő távkihallgató helyiséget tekintették meg a résztvevők.

****A Pécsi Rendőrkapitányságon Dr. Hantai Katalin rendőr alezredes, vizsgálati osztályvezető adott tájékoztatást munkájukról, a kiskorúakat érintő büntetőeljárások tapasztalatairól, az új büntetőeljárási törvény által generált néhány változásról. Déri Róbert rendőr zászlós, a Gazdaságvédelmi Alosztály nyomozója a kiskorúakat is érintő internetes bűncselekményekről beszélt, majd néhány hasznos tanáccsal látta el az érdeklődőket.


A délelőtt zárásaként a rendőr-főkapitányságon lévő lőtérre látogattak a szakemberek, ahol Feiszthammel Zsolt rendőr törzsőrmester, kiképzési referens egyebek mellett a rendőrökkel szemben támasztott szakmai követelményekről beszélt.

A nap során olyan új bűnmegelőzési eszközök és módszerek is bemutatásra kerültek, mint például a betörési szoba, a drogos szemüveg, vagy a Mobil Bűnmegelőzési Centrum.

**Forrás: http://www.police.hu/hu/hirek-es-informaciok/bunmegelozes/aktualis/tovabbkepzes-baranyaban**

**„KRIMI TUD”**

**A Pest Megyei Rendőr-főkapitányság Bűnmegelőzési Osztálya évek óta rendezi meg a „KRIMI TUD” bűnmegelőzési vetélkedőt a középiskolás korosztály számára.**

A KRIMIT-TUD? vetélkedőt egy népszerű televíziós műsor mintájára szervezik meg. Fő célkitűzés a biztonságtudatos életszemlélet kialakítása, valamint a legfontosabb bűnmegelőzési módszerek elsajátíttatása, továbbá különféle viselkedési panelek megismertetése lesz.

Baranya megyéből idén három gimnázium vesz részt a vetélkedő elődöntőjében (2018. október 11. Kaposvár) a Somogy Megyei Rendőrfőkapitányság szervezésében.

Az Árpád Fejedelem Gimnázium, Babits Mihály Gyakorló Gimnázium és Szakközépiskola valamint a Széchenyi István Gimnázium. A fenti iskolákból 3 fős csapatok indulnak.

**Program az idősebb korosztályt érintő trükkös lopások és csalások megelőzése céljából**

Az idei évben az idősebb korosztályt érintő bűncselekmények, az úgynevezett trükkös lopások, s csalások kerülnek a megelőzési program középpontjába.

A Baranya Megyei Rendőr-főkapitányság Bűnmegelőzési Osztálya és meghívott partnerei az alábbi időpontokban és helyszíneken várja a téma iránt érdeklődőket hasznos tanácsokkal és gyakorlati példákkal.

**2018. szeptember 28. 17:00 óra**

Művelődési Központ /Szentlőrinc, Templom tér 1-3.

**2018. október 03. 10:00 óra**

MTÁMK és AMI Ifjúsági Centrum és Közművelődési Intézményegység /Mohács, Széchenyi tér 16.

**2018. október 12. 16:30 óra**

Drávaszabolcs Faluház **/Drávaszabolcs, Köztársaság tér 2/b.**

**2018. október 18. 10:30 óra**

**Komló Térségi Integrált Szociális Szolgáltató Központ - "Arany Alkony" Idősek Klubja /**Komló, Kazinczy utca 2-4.

Tájékoztató előadást hallgathat meg a trükkös csalások, a leginkább időseket érintő cselekmények, s azok megelőzésével kapcsolatban. A program része lesz még az időskorúak sérelmére elkövetett -napjainkban legjellemzőbb- trükkös lopások gyakorlati példákkal történő illusztrálása, esettanulmányok segítségével történő bemutatása. A tömegközlekedési eszközökön elkövetett bűncselekmények gyakorlati példákkal történő bemutatása, s azok bekövetkezésének megelőzése érdekében hasznos tanácsok ismertetése.

A fenti programokon fellépnek a Komló Térségi Integrált Szociális Szolgáltató Központ „Arany Alkony” Idősek Klubja, illetve a Szederkényi Nyugdíjasklub tánccsoport.

A szeptember 28-i program keretében **„Házhoz megyünk!”** a rendőrség megelőzési programja is várja a résztvevőket, tanácsokkal, szóróanyagokkal.

Töltse le az **ingyenes** Házörző alkalmazást **az alábbi elérhetőségek segítségével:**

Google Play:  
<https://play.google.com/store/apps/details?id=com.attrecto.nbt&hl=hu>

App Store: <https://itunes.apple.com/us/app/h%C3%A1z%C5%91rz%C5%91/id1172215929?mt=8>

**Bikesafe program/ Kerékpár gravírozás**

A következő időpontban és helyszínen minden kedves érdeklődőt szeretettel várunk:

**2018. szeptember 26. 10-18 óra között**

**A RENDŐRSÉG által**

**nyilvántartásba véve.**

**Baranya Megyei Rendőr-főkapitányság/ Pécs, Légszeszgyár u. 8.**

Keresse a facebook oldalunkat, ahol számtalan bűn- és balesetmegelőzéssel kapcsolatos információ elérhető!

<https://www.facebook.com/mindentabiztonsagert/>

Látogasson el a honlapunkra, ahol megelőzéssel kapcsolatos hasznos információkat találhat!

[www.mindentabiztonsagert.hu](http://www.mindentabiztonsagert.hu)

Amennyiben bűnmegelőzéssel kapcsolatban kérdése lenne, vagy programjaink után érdeklődne, azt az alábbi e-mail címen teheti meg:

[**bunmeg.baranyamrfk@baranya.police.hu**](mailto:bunmeg.baranyamrfk@baranya.police.hu)**.**

**Abban az esetben, ha bűncselekmény áldozatává/ károsultjává válik,**

**haladéktalanul hívja a rendőrséget!**

**Rendőrség hívószámai:**

**107 és 112**

Baranya Megyei Rendőr-főkapitányság

Bűnmegelőzési Osztálya

